CELEX: 32021D0285
Language: el
Date: 2021-02-22 00:00:00
Title: Απόφαση (ΚΕΠΠΑ) 2021/285 του Συμβουλίου της 22ας Φεβρουαρίου 2021 που τροποποιεί την απόφαση (ΚΕΠΠΑ) 2018/907 για την παράταση της εντολής του ειδικού εντεταλμένου της Ευρωπαϊκής Ένωσης για τον Νότιο Καύκασο και την κρίση στη Γεωργία

23.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 62/51
               
            
         ΑΠΟΦΑΣΗ (ΚΕΠΠΑ) 2021/285 ΤΟΥ ΣΥΜΒΟΥΛΙΟΥ
         της 22ας Φεβρουαρίου 2021
         που τροποποιεί την απόφαση (ΚΕΠΠΑ) 2018/907 για την παράταση της εντολής του ειδικού εντεταλμένου της Ευρωπαϊκής Ένωσης για τον Νότιο Καύκασο και την κρίση στη Γεωργία
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 33 και το άρθρο 31 παράγραφος 2,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 13 Νοεμβρίου 2017 το Συμβούλιο εξέδωσε την απόφαση (ΚΕΠΠΑ) 2017/2071 (1) για τον διορισμό του κ. Toivo KLAAR ως ειδικού εντεταλμένου της Ευρωπαϊκής Ένωσης (ΕΕΕΕ) για τον Νότιο Καύκασο και την κρίση στη Γεωργία.
                  
               
                     (2)
                  
                  
                     Στις 25 Ιουνίου 2018, το Συμβούλιο εξέδωσε την απόφαση (ΚΕΠΠΑ) 2018/907 (2) για την παράταση της εντολής του ειδικού εντεταλμένου της Ευρωπαϊκής Ένωσης, όπως τροποποιήθηκε από την απόφαση (ΚΕΠΠΑ) 2020/254 του Συμβουλίου (3). Η εντολή του ΕΕΕΕ λήγει στις 28 Φεβρουαρίου 2021.
                  
               
                     (3)
                  
                  
                     Η εντολή του ΕΕΕΕ για τον Νότιο Καύκασο και την κρίση στη Γεωργία θα πρέπει να παραταθεί για περαιτέρω χρονικό διάστημα 12 μηνών και να οριστεί νέο ποσό δημοσιονομικής αναφοράς για το χρονικό διάστημα από την 1η Μαρτίου 2021 έως τις 28 Φεβρουαρίου 2022.
                  
               
                     (4)
                  
                  
                     Ο ΕΕΕΕ θα εκτελέσει την εντολή εν μέσω κατάστασης η οποία ενδέχεται να επιδεινωθεί και η οποία θα μπορούσε να παρακωλύσει την επίτευξη των στόχων της εξωτερικής δράσης της Ένωσης, όπως ορίζονται στο άρθρο 21 της Συνθήκης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση (ΚΕΠΠΑ) 2018/907 τροποποιείται ως εξής:
            
                        1)
                     
                     
                        Το άρθρο 1 αντικαθίσταται από το ακόλουθο κείμενο:
                        
                           «Άρθρο 1
                           Ειδικός Εντεταλμένος της Ευρωπαϊκής Ένωσης
                           Η εντολή του κ. Toivo KLAAR ως ειδικού εντεταλμένου της Ευρωπαϊκής Ένωσης (ΕΕΕΕ) για τον Νότιο Καύκασο και την κρίση στη Γεωργία παρατείνεται έως τις 28 Φεβρουαρίου 2022. Το Συμβούλιο μπορεί να αποφασίσει να τερματιστεί νωρίτερα η εντολή του ΕΕΕΕ, βάσει αξιολόγησης της Επιτροπής Πολιτικής και Ασφάλειας (ΕΠΑ) και πρότασης του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας (ΥΕ).».
                        
                     
                  
                        2)
                     
                     
                        Το άρθρο 3 αντικαθίσταται από το ακόλουθο κείμενο:
                        
                           «Άρθρο 3
                           Εντολή
                           Για να επιτευχθούν οι στόχοι πολιτικής, ο ΕΕΕΕ έχει εντολή:
                           
                                       α)
                                    
                                    
                                       να αναπτύξει επαφές με τις κυβερνήσεις, τα κοινοβούλια, άλλους βασικούς πολιτικούς φορείς, τον δικαστικό κλάδο και την κοινωνία των πολιτών στην περιοχή·
                                    
                                 
                                       β)
                                    
                                    
                                       να ενθαρρύνει τις χώρες της περιοχής να συνεργάζονται και να διευκολύνει αυτή τη συνεργασία σε περιφερειακά θέματα κοινού ενδιαφέροντος, όπως οι απειλές κατά της κοινής ασφάλειας, η καταπολέμηση της τρομοκρατίας, του λαθρεμπορίου και του οργανωμένου εγκλήματος· να ενθαρρύνει και να διευκολύνει τη συνεργασία διαμέσου των συνόρων και των ορίων, όπου είναι εφικτό, για την κάλυψη των τοπικών αναγκών και την οικοδόμηση εμπιστοσύνης και συμφιλίωσης·
                                    
                                 
                                       γ)
                                    
                                    
                                       να συμβάλει στην ειρηνική διευθέτηση των συγκρούσεων σύμφωνα με τις αρχές του διεθνούς δικαίου και να διευκολύνει την εφαρμογή της εν λόγω διευθέτησης σε στενό συντονισμό με τα Ηνωμένα Έθνη και τον ΟΑΣΕ· και σε υποστήριξη της Ομάδας του Μινσκ του ΟΑΣΕ και των συμπροέδρων της·
                                    
                                 
                                       δ)
                                    
                                    
                                       όσον αφορά την κρίση στη Γεωργία:
                                       
                                                   i)
                                                
                                                
                                                   να συνδράμει στην προετοιμασία των διεθνών συνομιλιών οι οποίες διεξάγονται βάσει του σημείου 6 του σχεδίου διευθέτησης της 12ης Αυγούστου 2008, στις Διεθνείς συνομιλίες της Γενεύης και στα σχετικά εκτελεστικά μέτρα της 8ης Σεπτεμβρίου 2008, συμπεριλαμβανομένων των ρυθμίσεων για την ασφάλεια και τη σταθερότητα στην περιοχή, του ζητήματος των προσφύγων και των εντός της χώρας εκτοπισθέντων βάσει διεθνώς αναγνωρισμένων αρχών, και κάθε άλλου θέματος με αμοιβαία συμφωνία μεταξύ των μερών·
                                                
                                             
                                                   ii)
                                                
                                                
                                                   να συμβάλει στον καθορισμό της θέσης της Ένωσης και να την εκπροσωπήσει, στο επίπεδο του ΕΕΕΕ, κατά τις αναφερόμενες στο σημείο i) συνομιλίες· και
                                                
                                             
                                                   iii)
                                                
                                                
                                                   να διευκολύνει την εφαρμογή του σχεδίου διευθέτησης της 12ης Αυγούστου 2008 καθώς και των σχετικών εκτελεστικών μέτρων της 8ης Σεπτεμβρίου 2008·
                                                
                                             
                                 
                                       ε)
                                    
                                    
                                       να διευκολύνει την ανάπτυξη και εφαρμογή μέτρων οικοδόμησης εμπιστοσύνης σε συντονισμό με τους εμπειρογνώμονες των κρατών μελών, όπου υπάρχουν και χρειάζεται·
                                    
                                 
                                       στ)
                                    
                                    
                                       να διευκολύνει και να συμβάλει σε ειρηνευτικές προσπάθειες χωρίς αποκλεισμούς εντός των κοινωνιών με στόχο την υπέρβαση των συγκρούσεων και την εδραίωση της ειρήνης·
                                    
                                 
                                       ζ)
                                    
                                    
                                       να συνδράμει στην κατά περίπτωση προετοιμασία συμβολών της Ένωσης στην εφαρμογή ενδεχόμενης διευθέτησης της σύγκρουσης·
                                    
                                 
                                       η)
                                    
                                    
                                       να ενισχύει τον διάλογο σχετικά με την περιοχή μεταξύ της Ένωσης και των κυριοτέρων ενδιαφερομένων·
                                    
                                 
                                       θ)
                                    
                                    
                                       να παρέχει βοήθεια στην Ένωση για την περαιτέρω ανάπτυξη συνολικής πολιτικής έναντι του Νοτίου Καυκάσου·
                                    
                                 
                                       ι)
                                    
                                    
                                       στο πλαίσιο των καθοριζόμενων στο παρόν άρθρο δραστηριοτήτων, να συμβάλει στην υλοποίηση της πολιτικής της Ένωσης για τα ανθρώπινα δικαιώματα και των κατευθυντήριων γραμμών της Ένωσης για τα ανθρώπινα δικαιώματα, ιδίως όσον αφορά τα παιδιά και τις γυναίκες σε περιοχές που πλήττονται από συγκρούσεις, ειδικότερα παρακολουθώντας και μελετώντας τις εξελίξεις από αυτήν την άποψη.».
                                    
                                 
                     
                  
                        3)
                     
                     
                        Στο άρθρο 5 παράγραφος 1 προστίθεται το ακόλουθο εδάφιο:
                        «Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή του ΕΕΕΕ για το χρονικό διάστημα από την 1η Μαρτίου 2021 έως τις 28 Φεβρουαρίου 2022 ανέρχεται σε EUR 2 940 000».
                     
                  
                        4)
                     
                     
                        Στο άρθρο 14 πρώτη παράγραφος, η δεύτερη πρόταση αντικαθίσταται από το ακόλουθο κείμενο:
                        «Ο ΕΕΕΕ θα υποβάλει τακτικά στο Συμβούλιο, στον ΥΕ και στην Επιτροπή έκθεση προόδου και τελική συγκεφαλαιωτική έκθεση για την εκτέλεση της εντολής έως τις 30 Νοεμβρίου 2021.».
                     
                  
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 22 Φεβρουαρίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  Απόφαση (ΚΕΠΠΑ) 2017/2071 του Συμβουλίου, της 13ης Νοεμβρίου 2017, σχετικά με τον διορισμό του ειδικού εντεταλμένου της Ευρωπαϊκής Ένωσης για τον Νότιο Καύκασο και την κρίση στη Γεωργία (ΕΕ L 295 της 14.11.2017, σ. 55).
         
            (2)  Απόφαση (ΚΕΠΠΑ) 2018/907 του Συμβουλίου, της 25ης Ιουνίου 2018, για την παράταση της εντολής του ειδικού εντεταλμένου της Ευρωπαϊκής Ένωσης για τον Νότιο Καύκασο και την κρίση στη Γεωργία (ΕΕ L 161 της 26.6.2018, σ. 27).
         
            (3)  Απόφαση (ΚΕΠΠΑ) 2020/254 του Συμβουλίου, της 25ης Φεβρουαρίου 2020, για την τροποποίηση της απόφασης (ΚΕΠΠΑ) 2018/907 για την παράταση της εντολής του ειδικού εντεταλμένου της Ευρωπαϊκής Ένωσης για τον Νότιο Καύκασο και την κρίση στη Γεωργία (ΕΕ L 54Ι της 26.2.2020, σ. 11).